b'\n_START_ARTICLE_\nIspanijos Ryt\xc5\xb3 Indijos\n_START_SECTION_\n\xc4\xaek\xc5\xabrimas\n_START_PARAGRAPH_\nIspanijos Ryt\xc5\xb3 Indij\xc5\xb3 atsiradimui prielaidas sudar\xc4\x97 Ramiojo vandenyno atradimas ir Magelano kelion\xc4\x97 aplink pasaul\xc4\xaf. \xc5\xa0ios teritorijos buvo kolonizuojamos ne i\xc5\xa1 vakar\xc5\xb3, kaip kad tai dar\xc4\x97 portugalai tuo pa\xc4\x8diu metu, bet i\xc5\xa1 ryt\xc5\xb3, t. y. i\xc5\xa1 Amerikos \xc5\xbeemyno._NEWLINE_Pirmasis, si\xc5\xb3stas kolonizuoti \xc5\xa1i\xc5\xb3 teritorij\xc5\xb3, buvo Ruy L\xc3\xb3pez de Villalobos, kurio ekspedicija vyko 1542\xe2\x80\x931543\xc2\xa0m. Kitas konkistadoras, Miguel L\xc3\xb3pez de Legazpi, 1565\xc2\xa0m. Filipin\xc5\xb3 salose \xc4\xafk\xc5\xabr\xc4\x97 pirm\xc4\x85j\xc4\x85 europie\xc4\x8di\xc5\xb3 kolonij\xc4\x85, taip prad\xc4\x97damas Ispanijos Ryt\xc5\xb3 Indij\xc5\xb3 istorij\xc4\x85. Savo \xc5\xbeygi\xc5\xb3 metu jis taip pat paskelb\xc4\x97 Ispanijos kolonija Marian\xc5\xb3 salas, kurios buvo pusiaukel\xc4\x97je tarp Meksikos ir Filipin\xc5\xb3.\n_START_SECTION_\nKlest\xc4\x97jimas\n_START_PARAGRAPH_\nIspanijos Ryt\xc5\xb3 Indij\xc5\xb3 svarbiausia teritorija neabejotinai buvo Filipin\xc5\xb3 salos, kuriose buvo surenkamos egzotin\xc4\x97s Azijin\xc4\x97s prek\xc4\x97s (\xc5\xa1ilkas, prieskoniai, sidabras, auksas ir kt.). Jos reguliariais galeon\xc5\xb3 mar\xc5\xa1rutais b\xc5\xabdavo plukdomos \xc4\xaf Akapulk\xc4\x85 Meksikoje, gabenamos per \xc5\xbeemyn\xc4\x85 iki Atlanto, kur i\xc5\xa1 Verakruzo b\xc5\xabdavo plukdomos \xc4\xaf Ispanij\xc4\x85._NEWLINE_Siekdami \xc4\xafgyti daugiau \xc4\xaftakos Azijos regione, ispanai nor\xc4\x97jo \xc4\xafkurti daugiau kolonij\xc5\xb3. 1606\xe2\x80\x931663\xc2\xa0m. jie vykd\xc4\x97 intensyvi\xc4\x85 prekyb\xc4\x85 su Molukais, 1626\xc2\xa0m. laikinai \xc4\xafsitvirtino Taivane, 1611\xe2\x80\x931630\xc2\xa0m. tur\xc4\x97jo prekybinius santykius su Japonija. Ta\xc4\x8diau visos \xc5\xa1ios iniciatyvos \xc5\xbelugo d\xc4\x97l pernelyg didel\xc4\x97s portugal\xc5\xb3 ir oland\xc5\xb3 konkurencijos._NEWLINE_Prekyboje su Filipinais ispanai taip pat tyrin\xc4\x97jo Okeanij\xc4\x85. Jau XVI a. jie atrado daug Okeanijos sal\xc5\xb3: Karolin\xc5\xb3 salas (1543) Nauj\xc4\x85j\xc4\x85 Gvin\xc4\x97j\xc4\x85 (1545), Saliamono salas (1568), Markiz\xc5\xb3 salas (1595), bet j\xc5\xb3 nekolonizavo.\n_START_SECTION_\nXVIII\xe2\x80\x93XIX a.\n_START_PARAGRAPH_\nPo to, kai 1762\xc2\xa0m. britai laikinai u\xc5\xbe\xc4\x97m\xc4\x97 Manil\xc4\x85, Ispanija prad\xc4\x97jo kolonijose reformas, kurios buvo nes\xc4\x97kmingos. Dar v\xc4\x97liau, XVIII a. pabaigoje, Mikronezijoje atsiradus naujiems konkurentams vokie\xc4\x8diams, Ispanija prad\xc4\x97jo spar\xc4\x8di\xc4\x85 aplinkini\xc5\xb3 sal\xc5\xb3 kolonizacij\xc4\x85. 1875\xc2\xa0m. prie kolonijos buvo prijungtos Karolin\xc5\xb3 salos, Palau. Tai 1885\xc2\xa0m. suk\xc4\x97l\xc4\x97 atvir\xc4\x85 konflikt\xc4\x85 su Vokietija, kur\xc4\xaf sprend\xc4\x97 popie\xc5\xbeius Leonas XIII. Konfliktas buvo i\xc5\xa1spr\xc4\x99stas Ispanijos naudai._NEWLINE_1898\xc2\xa0m. \xc4\xafvyko Ispanijos-JAV karas, kur\xc4\xaf suk\xc4\x97l\xc4\x97 neramumai Kuboje ir Filipinuose. \xc5\xa0\xc4\xaf kar\xc4\x85 Ispanija pralaim\xc4\x97jo, d\xc4\x97l ko jos Ryt\xc5\xb3 Indijos buvo padalintos. JAV \xc4\xafgijo Filipinus ir Guamo sal\xc4\x85, o likusias kolonijas Ispanija 1899\xc2\xa0m. pardav\xc4\x97 Vokietijai.'